
ועדת החוקה, חוק ומשפט

הכנסת התשע-עשרה
נוסח לא מתוקן

מושב שני
<פרוטוקול מס' 112>
מישיבת ועדת החוקה, חוק ומשפט
יום שלישי, ו' בשבט התשע"ד (07 בינואר 2014), שעה 12:00
<סדר היום:>
<הצעת חוק הבחירות לכנסת (תיקון מס' 62) (הצבעת שליחי המוסדות הלאומיים בחוץ לארץ), התשע"ד-2013>
נכחו:

<חברי הוועדה:> 
דוד רותם – היו"ר
יריב לוין

שולי מועלם-רפאלי

<מוזמנים:> 
	דנה יפה
	–
	עוזרת ראשית, משרד המשפטים

	יפית שלו
	–
	מתמחה, משרד המשפטים

	אורלי עדס
	–
	עו"ד, מנכ"לית ועדת הבחירות

	אלעד נווה
	–
	עו"ד, ממונה פיקוח ובקרה, ועדת הבחירות

	דין ליבנה
	–
	היועץ המשפטי, ועדת הבחירות המרכזית

	ג'וש שוורץ
	–
	הסוכנות היהודית


<ייעוץ משפטי: >
נעמה מנחמי
<מנהלת הוועדה:>
דורית ואג
<רישום פרלמנטרי:>
הילה מליחי
<הצעת חוק הבחירות לכנסת (תיקון מס' 62) (הצבעת שליחי המוסדות הלאומיים בחוץ לארץ), התשע"ד-2013>
<היו"ר דוד רותם:>
שלום. אני מתכבד לפתוח את ישיבת ועדת החוקה, חוק ומשפט. הנושא: הצעת חוק הבחירות לכנסת (תיקון מס' 62) (הצבעת שליחי המוסדות הלאומיים בחוץ לארץ), התשע"ד-2013. מר לוין, מה אתה רוצה מאתנו?
<יריב לוין:>
לאשר בקריאה שנייה ושלישית את החוק שאישרנו בקריאה ראשונה, באותו נוסח לפי דעתי. 
<היו"ר דוד רותם:>
אתה ראית את הנוסח שהציעה היועצת המשפטית של הוועדה?
<יריב לוין:>
נדמה לי שזה מה שמונח לנו בקריאה הראשונה. 
<נעמה מנחמי:>
היו שינוי ניסוח קלים, אבל נשארנו עם אותה מהות. 
<יריב לוין:>
אז אין בעיה. 

<היו"ר דוד רותם:>
מה אומרת לשכת ועדת הבחירות המרכזית?
<אורלי עדס:>
ועדת הבחירות תומכת בתיקון הזה. מתקיימת המניעה האובייקטיבית של אותם שליחים מלהצביע במקום הקלפי הרגיל. יותר מכך, המחוקק כבר הכיר באפשרות שהשליחים הללו יצביעו כבר בקלפיות בחו"ל ובעובדה שמהות ההעסקה לא השתנתה והם עדיין בשליחות ציונית, למעט העובדה שגורם אחר משלם את שכרם. 
<היו"ר דוד רותם:>
מה עם השליחים הציונים שאני רוצה להכניס לחוק? 
<אורלי עדס:>
בטיפול. אנחנו מחכים לתשובות מהם. אנחנו את שלנו עשינו, וממתינים לתשובות מהם. בעיקרון, גם אין הכבדה תקציבית על ועדת הבחירות, או עיכוב בתוצאות וכולי, מכיוון שמדובר בכמות קטנה של שליחים. 
<היו"ר דוד רותם:>
עכשיו כל החב"דניקים שאישרו בוועדת שקד יוכלו להצביע כי הם כולם יהיו בשירות לאומי?
<אורלי עדס:>
כשזה יבוא לדיון כאן, אנחנו נראה. 

<שולי מועלם-רפאלי:>
סליחה, היושב-ראש הדליק לי איזו נורה שאולי היא קיימת כבר. הבנות שעושות שנת שירות לאומי שנייה בחוץ-לארץ מצביעות?
<היו"ר דוד רותם:>
כן. 

<שולי מועלם-רפאלי:>
כן?

<אורלי עדס:>
לא. 
<שולי מועלם-רפאלי:>
לא, אז למה אתה אומר כן?

<אורלי עדס:>
הן מצביעות כמו כל האזרחים, לא במעטפות כפולות. הן מצביעות בקלפי שבה הן רשומות, במקום מגוריהן. 
<שולי מועלם-רפאלי:>
אבל הן שנה בחוץ-לארץ - -

<היו"ר דוד רותם:>
הן בחוץ-לארץ. הן מצביעות כמו שליחי סוכנות. 

<שולי מועלם-רפאלי:>
- - איך הן יכולות להצביע בקלפי במקום מגוריהן? האם הן מצביעות כמו שליחי סוכנות?
<אורלי עדס:>
הן לא עובדות של המדינה, נכון? הן נחשבות עובדות מדינה? 
<שולי מועלם-רפאלי:>
הן נחשבות בנות שירות לאומי. 

<ג'וש שוורץ:>
אם הן יוצאות דרך מוסדות לאומיים, אז כן יוכלו להצביע. אם לא – אם הן יוצאות למשל - - -
<שולי מועלם-רפאלי:>
נגיד הבנות שיוצאות מטעם "בני-עקיבא" העולמי נחשבות מוסדות לאומיים?
<אורלי עדס:>
לא. 

<ג'וש שוורץ:>
לא, לא כולן. אם הן יוצאות מחוץ למסגרת של המוסדות הלאומיים, אז הן לא יכולות להצביע. רק מי שיוצאת דרך המוסדות הלאומיים. 
<היו"ר דוד רותם:>
אם הן יוצאות דרך "בני-עקיבא", לא חשוב, שלא יצביעו. 

<שולי מועלם-רפאלי:>
אולי שווה לתקן גם את זה. מה ההבדל בין מישהי שהיא מ"בני-עקיבא" ומישהי שהיא ב - - -. טוב, לא נעצור את החוק הזה על בנות השירות הלאומי. 

<היו"ר דוד רותם:>
טוב. נעמה, תקראי. 

<נעמה מנחמי:>
"הצעת חוק הבחירות לכנסת (תיקון מס' 62) (הצבעת שליחי המוסדות הלאומיים בחוץ לארץ), התשע"ד-2013 – 

תיקון סעיף 116ז –

בחוק הבחירות לכנסת [נוסח משולב], התשכ"ט-1969, בסעיף 116ז(א), במקום "לעניין זה," יבוא "לעניין זה –", ובסופו יבוא:

"עובד של הסוכנות היהודית, ההסתדרות הציונית העולמית, הקרן הקיימת לישראל, או קרן היסוד" – לרבות שליח של אחד מהמוסדות האמורים, ובלבד ששליחותו היא לתקופה של שנה לפחות"". 
רק נציין שיש לנו בקשות רשות דיבור גם של סיעת חד"ש: מוחמד ברכה, חנא סוייד, דב חנין, עפו אגבאריה, וגם של קבוצת מרצ: גלאון, גילאון, הורוביץ, רוזן, עיסאווי וזנדברג. 
<יריב לוין:>
אז אנחנו נשארים באותו נוסח של הראשונה. 
<היו"ר דוד רותם:>
טוב. הם לא מגישים הסתייגויות, הם רק רוצים לדבר. 
<נעמה מנחמי:>
זו לא הסתייגות, זו בקשת רשות דיבור. 

<היו"ר דוד רותם:>
אפשר להצביע? מי מאשר את הנוסח שנעמה הקריאה?

הצבעה

בעד אישור תיקון מס' 62 – פה אחד
נגד – אין 
נמנעים – אין 
אושר. 
<היו"ר דוד רותם:>
פה אחד. תודה רבה. זה עובר לשנייה ושלישית. מאשרים להם את בקשתם לרשות דיבור. 

<יריב לוין:>
תודה רבה.

<היו"ר דוד רותם:>
הישיבה נעולה. 

<הישיבה ננעלה בשעה 12:10.>
